מירוסלב ווטאבה

מירוסלב "מירקו" ווטאבה (בצ'כית: Miroslav "Mirko" Votava, נולד ב-25 באפריל 1956 בפראג שבצ'כוסלובקיה) הוא כדורגלן עבר גרמני ממוצא צ'כי, ששיחק בעמדת הקשר. בתחילת הקריירה שלו שיחק ווטאבה בבורוסיה דורטמונד ובאתלטיקו מדריד, אך הוא מזוהה בעיקר עם ורדר ברמן, שם שיחק 11 עונות, עד אשר היה בן 40, וזכה עמה בחמישה תארים קבוצתיים, ביניהם גביע אירופה למחזיקות גביע בשנת 1992. לווטאבה חמש הופעות במדי נבחרת גרמניה המערבית, עמה זכה ביורו 1980. ווטאבה ערך במדי בורוסיה דורטמונד ובמדי ורדר ברמן 546 הופעות במצטבר בבונדסליגה, והוא מדורג חמישי בטבלת שיאני ההופעות בבונדסליגה בכל הזמנים. על אף מספר הופעותיו הגבוה והאופי ההגנתי היחסית של תפקידו במגרש, ווטאבה מעולם לא ספג כרטיס אדום. ווטאבה נולד בפראג שבצ'כוסלובקיה, ורכש את כישוריו בדוקלה פראג. במסגרת האביב של פראג, משפחתו של ווטאבה עזבה את צ'כוסלובקיה כאשר היה בן 12, והשתקעה תחילה באוסטרליה ואחר כך בעיר ויטן שבגרמניה המערבית. בשנת 1974 החל ווטאבה לשחק ברמה מקצוענית בבורוסיה דורטמונד, ששיחקה אז בליגת הבונדסליגה השנייה. בעונתו השנייה במועדון, 1975/76, העפיל ווטאבה עם בורוסיה דורטמונד לבונדסליגה, והיה לשחקן משמעותי מאוד בקבוצה. בין השנים 1977 ו-1982 החמיץ ווטאבה חמישה משחקי ליגה בלבד, אך לא זכה כלל בתארים. בשנת 1982 עזב ווטאבה את בורוסיה דורטמונד לאחר שצבר במדיה 257 הופעות ליגה והבקיע 28 שערים, וחתם באתלטיקו מדריד תמורת 58 מיליון פסטות ספרדיות. ווטאבה הפך מיד לשחקן הרכב קבוע באתלטיקו מדריד, שם שיחק שלוש עונות, ובכולן הקבוצה סיימה לכל הפחות במקום הרביעי, אך לא זכתה באליפויות. בשנת 1985 זכה ווטאבה עם אתלטיקו מדריד בגביע המלך, לאחר ניצחון 2-1 בגמר על אתלטיק בילבאו, בו שיחק ווטאבה 90 דקות. בקיץ 1985, כאשר היה בן 29, חתם ווטאבה בוורדר ברמן, שם החל קריירה ארוכה ועשירה שנמשכה מעל 11 עונות, והפך במהרה לשחקן מוביל בקבוצה, בה שיחקו אז רודי פלר, פרנק נויבארט וגינטר הרמן. בעונתו השלישית בקבוצה, 1987/88, זכה ווטאבה עם ורדר ברמן באליפות הבונדסליגה. בשתי העונות הבאות, הגיע ווטאבה עם ורדר ברמן לגמר הגביע הגרמני, אך הפסיד פעמיים, לבורוסיה דורטמונד ולקייזרסלאוטרן. בעונת 1990/91 הגיעו ווטאבה וברמן בפעם השלישית ברציפות לגמר הגביע הגרמני, והפעם ידם הייתה על העליונה, לאחר ניצחון בגמר על פ.צ. קלן בבעיטות הכרעה, כאשר ווטאבה שיחק 120 דקות בגמר זה. זכייה זו של ורדר ברמן בגביע הגרמני העניקה לה כרטיס לגביע אירופה למחזיקות גביע לשנת 1992, וגם בו זכו ווטאבה וברמן, לאחר ניצחון 2-0 בגמר על מונקו. ווטאבה שימש קפטן בגמר זה. בעונת 1992/93 זכה ווטאבה באליפות השנייה שלו עם ורדר ברמן, כשהוא משתף פעולה עם שחקנים כאנדראס הרצוג, וינטון רופר, מרקו בודה ודיטר איילטס. בתום עונת 1993/94 זכה ווטאבה עם ורדר ברמן בפעם השנייה בגביע הגרמני, לאחר ניצחון 3-1 בגמר על רוט-וייס אסן, בו שיחק ווטאבה 90 דקות. באוגוסט 1996, כאשר היה בן 40 שנים ו-121 ימים, הבקיע ווטאבה בהפסד 2-1 לשטוטגרט, והיה למבקיע המבוגר ביותר בתולדות הבונדסליגה. ווטאבה החזיק בשיא זה עד לפברואר 2019, אז נשבר שיאו על ידי קלאודיו פיסארו. ווטאבה נשאר בברמן עד לפגרת החורף של עונת 1996/97, אז עזב את המועדון לאחר ששיחק במדיו 357 משחקי ליגה והבקיע 18 שערים, וחתם באולדנבורג מהבונדסליגה השנייה. ווטאבה נשר באותה עונה עם אולדנבורג לליגה השלישית מהמקום האחרון. לאחר מכן, פרש ווטאבה ממשחק פעיל, והפך למאמנה של אולדנבורג, ואחר כך אימן גם את SV מפן ואת אוניון ברלין. החל משנת 2004 ווטאבה מאמן קבוצות נוער בוורדר ברמן. ווטאבה בחר לשחק בנבחרת גרמניה המערבית, על אף שיכול היה לשחק בנבחרת צ'כוסלובקיה, משום מוצאו הצ'כי. בנובמבר 1979 ערך ווטאבה את הופעת הבכורה במדים הלאומיים, בניצחון 3-1 על נבחרת ברית המועצות במשחק ידידות. בשנת 1980 זומן ווטאבה ליורו 1980, שם ערך הופעה אחת, בתיקו 0-0 בשלב הבתים מול נבחרת יוון, וזכה עם הנבחרת בטורניר זה. בינואר 1981 ערך ווטאבה את הופעתו החמישית והאחרונה במדים הלאומיים, בהפסד 4-1 לנבחרת ברזיל. עם אתלטיקו מדריד: גביע המלך: 1984/85 עם ורדר ברמן: אליפות הבונדסליגה (2): 1987/88, 1992/93 הגביע הגרמני (2): 1990/91, 1993/94 גביע אירופה למחזיקות גביע: 1991/92 עם נבחרת גרמניה המערבית: אליפות אירופה בכדורגל: 1980 מירוסלב ווטאבה, באתר Transfermarkt מירוסלב ווטאבה, באתר Fussballdaten.de (בגרמנית) מירוסלב ווטאבה, באתר BDFutbol מירוסלב ווטאבה, באתר WorldFootball.net מירוסלב ווטאבה, באתר National Football Teams מירוסלב ווטאבה, באתר FootballDatabase.eu פרופיל המאמן, באתר Transfermarkt טבלת שיאני ההופעות של הבונדסליגה באתר worldfootball.net